चश्मदीद ड्राइवर दीपक बोले- साहब की बात नहीं मानी होती तो आज वह जिंदा होते
Anand Mohan Vs Gopalganj DM G Krishnaiah Murder Case; 5 दिसंबर 1994 की शाम…डीएम गोपालगंज जी कृष्णैया की एंबेसडर कार BHQ777 की स्टेयरिंग दीपक के हाथ में थी। गाड़ी 60 की रफ्तार में NH 28 पर आगे बढ़ रही थी
5 दिसंबर 1994 की शाम…डीएम गोपालगंज जी कृष्णैया की एंबेसडर कार BHQ777 की स्टीयरिंग दीपक के हाथ में थी। गाड़ी 60 की रफ्तार में NH 28 पर आगे बढ़ रही थी। मुजफ्फरपुर के खबरा गांव के पास अचानक 5 हजार की भीड़ ने गाड़ी को घेर लिया। तब तक सुरक्षा कर्मियों की टीम भीड़ में फंस चुकी थी।
दीपक ने बैक गियर लगाया और गाड़ी को तेजी से पीछे की तरफ भगाने लगा। वह बार-बार साहब को रोक रहा था, लेकिन अचानक जी कृष्णैया गुस्सा हो गए और गाड़ी को रोकने के लिए कहा।
दीपक का पैर जैसे ही ब्रेक पर पड़ा, भीड़ ने सब कुछ खत्म कर दिया। घटना के चश्मदीद दीपक को हमेशा मलाल रहा...साहब की बात नहीं मानी होती तो आज वह जिंदा होते। जानिए पूरी कहानी कैसे IAS जी कृष्णैया को गाड़ी से कॉलर पकड़कर घसीटा गया और फिर मौत के घाट उतारा गया…।
पहले जान लीजिए कौन है दीपक कुमार 
दीपक कुमार गोपालगंज में डीएम की सरकारी गाड़ी के ड्राइवर रहे हैं। जी कृष्णैया की हत्या के बाद भी वह अब तक लगभग 3 दर्जन IAS अफसरों की गाड़ी चला चुके हैं। डीएम जी कृष्णैया की हत्या में अदालत में 25 गवाह पेश हुए, जिसमें 11 पुलिस अधिकारी भी शामिल रहे।
इसमें एक नाम दीपक कुमार का भी है, जो घटना का चश्मदीद है। उनका काम डीएम को बाहरी दौरों में लेकर आने जाने का था। डीएम हत्याकांड के बाद वह काफी परेशान रहने लगे थे। दीपक जब भी किसी डीएम को दौरे पर लेकर निकलते थे तो उन्हें वापस सुरक्षित घर तक लाने को लेकर चिंतित रहा करते थे।
दीपक की जुबानी डीएम को घसीटकर गोली मारने की कहानी..
दैनिक भास्कर से बातचीत में दीपक कुमार ने बताया कि सामान्य दौरे की तरह 5 दिसंबर 1994 को भी डीएम जी कृष्णैया को लेकर गोपालगंज से निकला था। साहब के साथ गाड़ी में फोटोग्राफर पीएल टांगरी और गनर टीएम हेम्ब्रम भी थे। गाड़ी रफ्तार से आगे बढ़ रही थी। जब डीएम की गाड़ी की तरफ 5 हजार की भीड़ बढ़ने लगी तो मैंने जी कृष्णैया से कहा, "साहेब, बाहर मत जाओ…बाहर मत निकलिए, कई बार चिल्लाने के बाद भी डीएम नहीं माने। वह अपना फर्ज निभाने के चक्कर में पड़े रहे।
दीपक ने कहा- उग्र भीड़ को देख लग गया था कि साहब की जान को खतरा है। मैंने बैक गियर लगाया और तेजी से पीछे की तरफ गाड़ी भागने लगा, लेकिन जी कृष्णैया गुस्सा हो गए, चीखकर कहा- दीपक गाड़ी रोको..। मैंने कहा साहब कार मत रोकिए। बॉडीगार्ड की प्रतीक्षा करिए। इतना कहते ही डीएम के बॉडीगार्ड टीएम हेम्ब्रम को बाहर घसीटा लिया गया।
डीएम भीड़ से बातचीत करना चाहते थे, भीड़ जान लेना चाहती थी
दीपक ने भास्कर को दिए इंटरव्यू में बताया कि डीएम जी कृष्णैया को फर्ज की पड़ी थी। वह भीड़ से बातचीत करने और बॉडीगार्ड को बचाने के लिए पूरा प्रयास कर रहे थे, लेकिन भीड़ पर तो खून सवार था। 5 दिसंबर 1994 की उस भयावह घटना को याद करते हुए दीपक ने बताया कि पलक झपकते ही भीड़ ने जी कृष्णैया की कॉलर पकड़कर गाड़ी से बाहर खींच लिया। मुझे एहसास हो गया था कि वे लोग अब उन्हें नहीं छोड़ेंगे।
दीपक काे बेहोश होने तक मारा
ड्राइवर दीपक ने बताया कि भीड़ ने डीएम के साथ उसपर भी हमला किया। कान और नाक के साथ सिर पर भी खूब मारा। इतना मारा कि मुझे सुनाई देना बंद हो गया और बेहोश हो गया। जब होश आया तो मैंने साहब की चिंता में कार की तरफ भागा। जी कृष्णैया पर पड़ी, वह जमीन पर पड़े थे। चेहरा खून से सना था। चारों तरफ खून ही खून था। साहब के चेहरे को देख ऐसा लग रहा था कि पत्थर से कई बार कूचा गया हो।
साहब के सिर में गोलियां मारी गई थी। ड्राइवर दीपक का कहना है कि वह साहब की बात मानकर गलती की, अगर बात नहीं मानी होती, उनके कहने के बाद भी गाड़ी को नहीं रोका होता तो शायद साहब आज जिंदा होते।
इस घटना के बाद मैं काफी दहशत में रहता हूं, जब भी किसी अफसर को लेकर जाता हूं तो सुरक्षा को लेकर अलर्ट रहता हूं। वह कहते हैं कि अब वह ऐसे हालात में कभी अफसरों की बात नहीं मानने वाले हैं।
जानिए किस बॉडीगार्ड को बचाना चाहते थे जी कृष्णैया 
IAS जी कृष्णैया अपने बॉडीगार्ड हेम्ब्रम को बचाना चाहते थे। वह पूरी तरह से भीड़ में फंस चुका था। भीड़ उसे गाड़ी से घसीट ले गई थी और हमला कर रही थी। डीएम दीपक पर इसीलिए नाराज होकर गाड़ी रोकने को बोले, क्योंकि बॉडीगार्ड की जान मुश्किल में थी।
डीएम ने सोचा भी नहीं था कि भीड़ उनके ऊपर भी हमला कर सकती है। भीड़ के हमले में गंभीर रूप से घायल हेम्ब्रम तो बच गए, लेकिन जी कृष्णैया की जान चली गई। हत्याकांड में 25 गवाहों में ड्राइवर दीपक कुमार, बॉडीगार्ड हेम्ब्रम, और फोटोग्राफर पीएल टांगरी चश्मदीद रहे।
दीपक ने भास्कर को बताया कि जब भी वह मुजफ्फरपुर के शहर के बाहरी इलाके खबरा गांव के पास पहुंचते हैं तो वहीं पुराना मंजर याद आता है। हालांकि, अब वह गांव नहीं रहा, अब वह इलाका पूरी तरह से शहर की तरह गुलजार हो गया है। जहां खून से लथपथ कृष्णैया का शव पड़ा था, वहां अब तीन मंजिला नर्सिंग होम है। दूसरी तरफ लॉन वाला एक बड़ा मैरिज हॉल, एक भीड़भाड़ वाला रेस्तरां और एक नई आवासीय कॉलोनी भी वहां बस गई है।
मुजफ्फरपुर के सदर थाने में कांड संख्या 216/1994 है। इस घटना में चार पन्नों की प्राथमिकी में 36 लोगों का संयुक्त परीक्षण कराया गया था। लगभग 29 साल बाद एकमात्र सजायाफ्ता गैंगस्टर और पूर्व सांसद आनंद मोहन सिंह को नियमों में बदलाव कर रिहा किया जा रहा है।
पूर्व DGP अभयानंद भी नहीं भूल पाते हैं वह दिन 
बिहार के पूर्व डीजीपी अभयानंद आज भी उस घटना को नहीं भूल पाते हैं। घटना को याद करते हुए उन्होंने बताया वह 1985 बैच के काफी नेकदिल IAS अफसर रहे। अभयानंद बताते हैं जी कृष्णैया के साथ उनका काफी पुराना नाता रहा है। बेतिया में जब जी कृष्णैया डीएम थे तो मैं वहां एसपी के पद पर तैनात था। हम दोनों एक साल से अधिक समय तक साथ रहे।
अभयानंद ने बताया कि इस दौरान हम दोनों की यादें जो बनी वह अमिट हो गईं। जीवन भर याद रहने वाली हैं। मैं स्पेशल ब्रांच में तैनात था, मोबाइल था नहीं। शाम को अक्सर जी कृष्णैया का फोन मेरे ऑफिस के लैंडलाइन पर आता था। 5 दिसंबर की शाम मैं ऑफिस से घर निकलने की तैयारी कर रहा था, इसी दौरान फोन की घंटी बजी, मुझे यकीन था कि फोन जी कृष्णैया का होगा, लेकिन फोन पर मैसेज डीएम गोपालगंज की हत्या का पास हो रहा था। यह खबर सुनकर मैं पूरी तरह से सन्न रह गया।
स्पेशल ब्रांच के कंट्रोल रूम से लगातार मैसेज पास हो रहा था कि डीएम गोपालगंज का मर्डर हो गया है। हृदय विदारक घटना की जानकारी के लिए मैं कई जगह फोन लगाया। एसपी सिक्योरिटी स्पेशल ब्रांच के तौर पर मैं तैनात था, लेकिन पूरी तरह से गम था। पूरा महकमा गम में था, अफसरों में शोक था। डीएम कृष्णैया की हत्या को अभयानंद अपनी व्यक्तिगत क्षति मानते हैं। मैं व्यक्तिगत रूप से उनसे जुड़ा था। हर दो दिन तीन दिन पर उनसे लंबी बात होती थी।
व्यक्तित्व के धनी व्यक्ति से धनी थे जी कृष्णैया
अभयानंद बताते हैं कि जी कृष्णैया के साथ यादों का पूरा पिटारा है, शब्दों में बयां ही नहीं किया जा सकता है। वह एक बहुत ही गरीब परिवार और निर्धन परिवार से थे। इसके बाद भी उनके काम करने का तरीका दिल जीत लेता था। व्यवहार तो काफी उमदा था। किसी भी व्यक्तित्व के धनी व्यक्ति से भी काफी धनी की बात की जाए तो वह थे जी कृष्णैया, उनके जैसा इंसान या अफसर मिलना मुश्किल है।
उन्होंने कभी किसी जाति धर्म को नहीं देखा, बस वह केवल गरीब और अमीर में थोड़ा अंतर करते थे। वह बहुत ही ईमानदार थे। उनकी ईमानदारी के बारे में जितना भी कहा जाए वह कम है। मै व्यक्तिगत रूप से जानता हूं कि उनके जैसे ईमानदार अफसर भी विरले मिलते हैं।
स्ट्रेट फॉरवर्ड काम करते थे जी कृष्णैया 
पूर्व डीजीपी अभयानंद बताते हैं कि जी कृष्णैया के काम करने तरीका ही पूरी तरह से अलग था। वह स्टेट फॉरवर्ड काम करते थे। किसी भी काम को या बात को घुमाकर कभी नहीं किया, हर बात में साफ व स्टेट रहते थे। घटना के पीछे का कारण तो नहीं पता है, लेकिन व्यक्तिगत रूप से मेरी क्षति है। घटना के बाद दोनों बेटियों को लेकर उमा देवी बिहार से हैदराबाद चली गईं। पहले परिवार से बात होती रही, लेकिन काफी दिनों से बात नहीं हो पाई है।
घटना के बाद सामान छोड़कर चली गई थी डीएम की पत्नी 
बिहार के रिटायर्ड डीजीपी अभयानंद बताते हैं कि घटना के बाद जी कृष्णैया का परिवार हैदराबाद चला गया था। जी कृष्णैया की पत्नी और बेटियां घटना से इतनी दुखी थी कि सारा सामान छोड़कर वह शव लेकर बिहार से निकल गईं। पूरा परिवार रोते हुए बिहार से वापस गया था।
इस घटना के बाद डेड बॉडी के साथ गया परिवार फिर बिहार नहीं लौटा। वह बाद में सामान भी लेने नहीं आए थे। घटना के बाद गाड़ी के पास से चाबियों का गुच्छा, खून से सनी उनकी कलाई घड़ी, टूटा हुआ चश्मा और एक टिफिन बॉक्स मिला था। यह टिफिन बॉक्स मार्मिक यादें दिलाता है।
रिटायर्ड डीजीपी अभयानंद बताते हैं जब कृष्णैया बेतिया में डीएम थे, वे किसी भी तरह के स्वार्थ और टकराव से बचने के लिए प्रभावशाली परिवारों के घरों में खाने से बचते थे। कृष्णैया का लंच बॉक्स ही साथ रहता था। वह कहते थे एक बार भी आप किसी के घर में खाएंगे तो आप उनके सामाजिक प्रभाव में आ जाएंगे।
अभयानंद ने कहा कि कृष्णैया आंध्र में रहने के अपने दिनों को याद करते हुए बताते थे कि उन्हें एक सामुदायिक छात्रावास में रखा गया था, क्योंकि परिवार के पास उन्हें खिलाने के लिए पैसे नहीं थे।
अभयानंद ने कहा, "वह अक्सर इसकी चर्चा भी किया करते थे। आंध्र प्रदेश के कुरनूल जिले के एक छोटे से गांव बायरापुरम में जन्मे कृष्णैया अत्यधिक गरीबी में पले-बढ़े, लेकिन उन्होंने शिक्षा के मूल्य को समझा। अफसोस की वह हमारे बीच नहीं हैं।"
रिटायर्ड डीजीपी ने सोशल मीडिया पर शेयर की यादें 
रिटायर्ड डीजीपी अभयानंद ने सोशल मीडिया पर भी जी कृष्णैया के साथ जुड़ी अपनी कई यादों को शेयर किया है। वह लिखते हैं, पैसे से ज्यादा शक्तिशाली कौन? वह लिखते हैं पश्चिम चम्पारण में 1992 मैं जिले का पुलिस अधीक्षक था और जी कृष्णैया डीएम थे।
दोनों का बगहा के सुदूर जंगल एवं पहाड़ी क्षेत्र में रात्रि विश्राम का प्रोग्राम बना। हम दोनों वहां किसी को पूर्व सूचना दिए बिना पहुंच गए। पंचायत वासियों को जैसे ही पता चला, बड़ी संख्या में वह जुटने लगे। जमघट लगा और जन संवाद शुरू हो गया।
संवाद के दौरान एक समस्या सामने आई। उस क्षेत्र में पानी की कमी के कारण पटनी नहीं हो पा रही थी, इसलिए फसल सूखने के कगार पर थी। उत्सुकतावश मैंने पूछा, "आपके पूर्वज कैसे पटनी करते थे ?" मालूम हुआ कि आजादी के पूर्व UP से लोग यहां आकर बसे थे।
पहाड़ी नदी को बांधकर उन्होंने नहर निकाला और उस पंचायत की जमीन को सींचा। तो मैने पूछा अब क्यों नहीं हो रहा? जवाब मिला, "नहर का मुहाना गाद से भर गया है। सभी स्तर पर आवेदन दिया गया है - DM, CM, PM सबको, लेकिन कहीं सुनवाई नहीं हुई है। मैने सुझाव दिया
कल से हम लोग भी आपके साथ मुहाने की सफाई के श्रमदान अभियान में लगेंगे। हमने काम शुरू करा दिया और तीन दिन में नहर का मुहाना साफ हुआ, वहीं के ग्रामीणों के द्वारा। उनके ही प्रयास से रुका हुआ पानी खेतों में वापस आया। सरकार का कागज और एस्टीमेट सब बच गया।
गोपालगंज के ही डीएम की हत्या की ये खबर भी पढ़ें...
2 डीएम...एक की हत्या नेता ने कराई...दूसरी संत ने:कृष्णैया से 11 साल पहले गोपालगंज DM के बम से उड़ाए थे चीथड़े; संत को मिली थी दर्दनाक मौत
बिहार के गोपालगंज के तत्कालीन डीएम जी कृष्णैया की हत्या में बाहुबली आनंद मोहन की रिहाई का मामला चर्चा में है। डीएम जी कृष्णैया का 1994 में मर्डर हुआ था, लेकिन यह पहला मामला नहीं था, जब किसी डीएम की हत्या की गई हो। पूरी खबर पढ़ें